SOLAR ไฟเขียวออก “วอร์แรนต์” แจกผู้ถือหุ้นเดิม ระดมทุนรองรับขยายธุรกิจโต
บอร์ด SOLAR อนุมัติออกวอร์แรนต์ “SOLAR-W1” แจกผู้ถือหุ้นเดิมฟรี กำหนดวันใช้สิทธิ 29 มิ.ย.65 นี้ หนุนสภาพคล่องการเงิน ใช้เป็นเงินทุนดำเนินธุรกิจสู่การเป็นผู้สรรค์สร้างนวัตกรรมจากพลังงานธรรมชาติรูปแบบใหม่ๆ
บอร์ด SOLAR อนุมัติออกวอร์แรนต์ “SOLAR-W1” แจกผู้ถือหุ้นเดิมฟรี กำหนดวันใช้สิทธิ 29 มิ.ย.65 นี้ หนุนสภาพคล่องการเงิน ใช้เป็นเงินทุนดำเนินธุรกิจสู่การเป็นผู้สรรค์สร้างนวัตกรรมจากพลังงานธรรมชาติรูปแบบใหม่ๆ
27 มิ.ย. 2565

นายไววิทย์ อุทัยเฉลิม ประธานเจ้าหน้าที่บริหาร บริษัท โซลาร์ตรอน จํากัด (มหาชน) หรือ SOLAR ได้เผยว่า เมื่อวันที่ 14 มิ.ย.65 ที่ผ่านมาทางบริษัทแจ้งต่อตลาดหลักทรัพย์แห่งประเทศไทย (ตลท.) ถึงกำหนดการใช้สิทธิของ “SOLAR-W1” และแจ้งรายละเอียดเกี่ยวกับการใช้สิทธิซื้อหุ้นสามัญเพิ่มทุนของบริษัทฯ
โดยได้กำหนดระยะเวลาแจ้งความจำนงในการใช้สิทธิ ตั้งแต่วันที่ 22 – 28 มิ.ย.65 บริษัทจะออกและจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ ครั้งที่ 1 (SOLAR-W1) จำนวน 272,062,361 หน่วย ให้แก่ผู้ถือหุ้นเดิมของบริษัทฯ ตามสัดส่วนการถือหุ้น (Rights Offering) โดยไม่คิดมูลค่า ในอัตราการจัดสรร 2 หุ้นสามัญเดิมต่อ 1 หน่วยใบสำคัญแสดงสิทธิ SOLAR –W1 เมื่อวันที่ 13 ม.ค.65 ได้กำหนดให้ใช้สิทธิได้ 2 ครั้ง ทั้งนี้ผู้ถือใบสำคัญแสดงสิทธิสามารถใช้สิทธิซื้อหุ้นสามัญเพิ่มทุนของบริษัทฯ ตามใบสำคัญแสดงสิทธิ SOLAR-W1 โดยกำหนดวันใช้สิทธิครั้งแรก ในวันที่ 29 มิ.ย.65 ที่จะถึงนี้ และ SOLAR-W1 จะมีอายุ 2 ปี นับตั้งแต่วันที่ออกใบสำคัญแสดงสิทธิ
“บริษัทพร้อมลุยออกใบสำคัญแสดงสิทธิ หรือ SOLAR-W1 ครั้งแรก จากที่ผ่านมาบริษัทยังไม่เคยออกวอร์แรนต์ แต่หลังจากมีการปรับโครงสร้าง จึงถือโอกาสดีที่จะสร้างเครื่องมือทางการเงินเพื่อนำมาใช้ในการพัฒนาธุรกิจ ตอบรับต่อแผนปรับรูปแบบการดำเนินงานของบริษัทที่จะเติบโตขึ้นอย่างเห็นได้ชัดในเวลา 2-3 ปีนี้ 
นอกจากการออก SOLAR-W1 จะช่วยให้บริษัทมีสภาพคล่องทางการเงินมากขึ้น ยังสามารถใช้เป็นเงินทุนในการดำเนินธุรกิจของบริษัทในอนาคต เพราะเราเตรียมก้าวขึ้นสู่การเป็นผู้สรรค์สร้างนวัตกรรมจากพลังงานธรรมชาติรูปแบบใหม่ๆ ภายใต้การคัมแบ็คในธีม ‘น้ำสะอาด อากาศบริสุทธิ์ ด้วยพลังงานทดแทน By Solartron’ และ SOLAR พร้อมตอบรับความร่วมมือทางธุรกิจที่กำลังจะเกิดขึ้นในอนาคตต่อไป” นายไววิทย์ กล่าว
ผู้ถือหุ้นสามารถติดต่อสอบถามการใช้สิทธิ SOLAR-W1 ได้ที่ บริษัท โซลาร์ตรอน จํากัด (มหาชน) 1000,65,66,67 อาคาร พี.บี. ทาวเวอร์ชั้น 16 ซอยสุขุมวิท 71 แขวงคลองตันเหนือ เขตวัฒนา กรุงเทพมหานคร 10110 หรือโทรศัพท์ 0-2392-0224-6 / 089-204-6738 (ติดต่อ นางปิยธิดา สะดีวงศ์)